IZVJEŠTAJ O DANIM DRŽAVNIM JAMSTVIMA I IZDACIMA PO DRŽAVNIM JAMSTVIMA U PRVOM POLUGODIŠTU 2021. GODINE

Izdavanje jamstava propisano je odredbama članaka 71. do 85. u okviru razdjela VII. Zakona o proračunu (Narodne novine, broj 87/08, 136/12 i 15/15) i odredbama članka 48. Zakona o izvršavanju Državnog proračuna Republike Hrvatske za 2021. godinu (Narodne novine, broj 135/20 i 69/21). Prema Zakonu o izvršavanju Državnog proračuna Republike Hrvatske za 2021. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog nadležnog ministarstva.

Godišnja vrijednost novih financijskih jamstava za 2021. godinu iznosi 5.800.000.000,00 kuna, od čega se iznos od 3.100.000.000,00 kuna odnosi na izvanproračunske korisnike državnog proračuna iz članka 41. stavka 3. Zakona o izvršavanju Državnog proračuna Republike Hrvatske za 2021. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica prirodnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

***IZDANA JAMSTVA***

U razdoblju od 1. siječnja do 30. lipnja 2021. godine izdano je šest jamstava u iznosu od 2.819.875.096,78 kuna. Za izmirenje obveza izvanproračunskih korisnika izdana su jamstva u iznosu od 2.184.004.809,26 kuna od čega nova jamstva iznose 1.714.283.271,80 kuna, a iznos od 469.721.537,46 kuna odnosi se na refinanciranje obveza izvanproračunskih korisnika.

Nova financijska jamstva izdana su u iznosu od 32.500.000,00 kuna, dok su činidbena jamstva izdana u iznosu od 603.370.287,52 kuna.

U sektoru gospodarstva jamstva su izdana u iznosu od 635.870.287,52 kuna, dok je u sektoru prometa izdano jamstava u iznosu od 2.184.004.809,26 kuna.

U sektoru gospodarstva jamstva su izdana za društva Uljanik Brodogradnja 1856 d.o.o. i MKM Yachts d.o.o..

ULJANIK BRODOGRADNJA 1856 d.o.o.

Na sjednici održanoj dana 3. rujna 2020. godine Vlada Republike Hrvatske donijela je Odluku (Klasa: 022-03/20-04/324, Urbroj: 50301-05/27-20-1) o davanju državnog jamstva za kreditno zaduženje Uljanik Brodogradnje 1856 d.o.o. kod Hrvatske banke za obnovu i razvitak i/ili drugih poslovnih banaka za pokretanje proizvodnje.

Dana 13. travnja 2021. godine sukladno donesenoj Odluci, Ministarstvo financija izdalo je jamstvo Riznični broj F-001-21 u korist Hrvatske banke za obnovu i razvitak u iznosu od 32.500.000,00 kuna. Izdano jamstvo pokriva 100% ukupnog kreditnog zaduženja koje iznosi 32.500.000,00 kuna.

MKM YACHTS d.o.o.

Na sjednici održanoj dana 3. rujna 2020. godine Vlada Republike Hrvatske donijela je Odluku (Klasa: 022-03/20-04/258, Urbroj: 50301-05/27-20-3) o davanju državnog jamstva u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za kreditno zaduženje za izgradnju broda Nov. 101 čiju je gradnju ugovorilo društvo MKM Yachts d.o.o., Rijeka te je dana 1. travnja 2021. godine donijela Odluku o izmjeni navedene Odluke (Klasa: 022-03/21-04/112, Urbroj: 50301-05/27-21-2).

Sukladno donesenim Odlukama, dana 6. svibnja 2021. godine Ministarstvo financija izdalo je jamstvo Riznični broj F-003-21 u korist Hrvatske banke za obnovu i razvitak i OTP Banke d.d. u iznosu od 80.080.000,00 EUR što u protuvrijednosti kuna na dan izdavanja jamstva iznosi 603.370.287,52,00 kuna. Izdano jamstvo pokriva 80% ukupnog kreditnog zaduženja koje iznosi do EUR 100.100.000,00.

U sektoru prometa jamstva su izdana za društva: HŽ Infrastruktura d.o.o., Hrvatske autoceste d.o.o. i Hrvatske ceste d.o.o..

HRVATSKE AUTOCESTE d.o.o.

Za društvo Hrvatske autoceste d.o.o., Vlada Republike Hrvatske na sjednici održanoj dana 20. svibnja 2021. godine donijela je Odluku o davanju državnog jamstva u korist banaka: Hrvatska banka za obnovu i razvitak, Zagrebačka banak d.d. i Hrvatska poštanska banka d.d., za kreditno zaduženje društva Hrvatske autoceste d.o.o., radi refinanciranja postojećeg dugoročnog kredita KfW IPEX-Bank GmbH, Frankfurt na Majni ugovorenog 6. lipnja 2011. godine (Klasa: 022-03/21-04/185, Urbroj: 50301-05/31-21-5).

Sukladno spomenutoj Odluci dana 27. svibnja 2021. godine Ministarstvo financija izdalo je jamstvo Riznični broj F-004-21, u korist banaka: Hrvatska banka za obnovu i razvitak, Zagrebačka banka d.d. i Hrvatska poštanska banka d.d. u iznosu od 62.580.000,00 EUR što u protuvrijednosti kuna na dan izdavanja jamstva iznosi 469.721.537,46 kuna. Izdano jamstvo pokriva 100% ukupnog kreditnog zaduženja koje iznosi 62.580.000,00 EUR.

Na sjednici održanoj dana 20. svibnja 2021. godine Vlada Republike Hrvatske donijela je Odluku (Klasa: 022-03/21-04/186, Urbroj: 50301-05/31-21-4) o davanju državnog jamstva u korist banaka: Hrvatska banka za obnovu i razvitak i Hrvatska poštanska banka d.d., za kreditno zaduženje društva Hrvatske autoceste d.o.o., radi financiranja izgradnje autoceste A7 Rupa-Rijeka-Žuta Lokva, sektor Križišće-Žuta Lokva, dionica od km 17+500,00 do km 25+144,55 s uključenim HEP priključkom i izmještanjem instalacija.

Dana 27. svibnja 2021. godine sukladno donesenoj Odluci, Ministarstvo financija izdalo je jamstvo Riznični broj F-005-21 u korist Hrvatske banke za obnovu i razvitak i Hrvatske poštanske banke d.d. u iznosu od 81.400.000,00 EUR što u protuvrijednosti kuna na dan izdavanja jamstva iznosi 610.983.271,80 kuna. Izdano jamstvo pokriva 100% ukupnog kreditnog zaduženja koje iznosi 81.400.000,00 EUR.

HRVATSKE CESTE d.o.o.

Na sjednici održanoj dana 20. svibnja 2021. godine Vlada Republike Hrvatske donijela je Odluku (Klasa: 022-03/21-04/168, Urbroj: 50301-05/31-21-6) o davanju državnog jamstva u korist banaka: Erste&Steiermärkische Bank d.d., Hrvatska poštanska banka d.d., OTP Banka d.d., Privredna banka Zagreb d.d. i Zagrebačka banka d.d., za kreditno zaduženje društva Hrvatske ceste d.o.o., radi financiranja projekata i plana poslovanja društva u 2021. godini.

Sukladno spomenutoj Odluci dana 28. svibnja 2021. godine Ministarstvo financija izdalo je jamstvo Riznični broj F-006-21, u korist banaka: Hrvatska poštanska banka d.d., Erste&Steiermärkische Bank d.d., OTP Banka d.d., Privredna banka Zagreb d.d. i Zagrebačka banka d.d., u iznosu od 703.300.000,00 kuna. Izdano jamstvo pokriva 100% ukupnog kreditnog zaduženja koje iznosi 703.300.000,00 kuna.

HŽ INFRASTRUKTURA d.o.o.

Za društvo HŽ Infrastruktura d.o.o., Vlada Republike Hrvatske na sjednici održanoj dana 8. travnja 2021. godine donijela je Odluku o davanju državnog jamstva u korist Hrvatske banke za obnovu i razvitak za kreditno zaduženje društva HŽ Infrastruktura d.o.o., radi financiranja obnove željezničke infrastrukture (Klasa: 022-03/21-04/97, Urbroj: 50301-05/20-21-2).

Sukladno spomenutoj Odluci dana 27. travnja 2021. godine Ministarstvo financija izdalo je jamstvo Riznični broj F-002-21, u korist Hrvatske banke za obnovu i razvitak u iznosu od 400.000.000,00 kuna. Izdano jamstvo pokriva 100% ukupnog kreditnog zaduženja koje iznosi 400.000.000,00 kuna.

***IZDANA JAMSTVA PO POSEBNIM PROGRAMIMA***

Na sjednici održanoj dana 2. srpnja 2020. godine Vlada Republike Hrvatske donijela je Odluku (Klasa: 022-03/20-04/271, Urbroj: 50301-27/25-20-4) o usvajanju Programa jamstava za kredite za poduzetnike aktivne u području kulture i kreativnih industrija te je dana 18. ožujka 2021. godine donijela Odluku (Klasa: 022-03/21-04/77, Urbroj: 50301-04/25-21-2) o usvajanju dopune Programa jamstava za kredite za poduzetnike aktivne u području kulture i kreativnih industrija. Temeljem navedenih Odluka Hrvatska agencija za malo gospodarstvo, inovacije i investicije, je u suradnji s Ministarstvom kulture kao nositeljem Programa, u razdoblju od 1. siječnja 2021. godine do 30. lipnja 2021. godine izdala ukupno sedamnaest jamstva u ukupnom iznosu od 22.844.000,00 kuna.

Nadalje, Vlada Republike Hrvatske je na sjednici održanoj dana 2. srpnja 2020. godine donijela Odluku (Klasa: 022-03/20-04/275, Urbroj: 50301-27/25-20-3) o usvajanju Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19, na sjednici održanoj dana 22. listopada 2020. godine Odluku (Klasa: 022-03/20-04/365, Urbroj: 50301-05/05-20-3) o usvajanju dopuna Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19 te na sjednici održanoj dana 18. siječnja 2021. godine Odluku (Klasa: 022-03/21-04/16, Urbroj: 50301-05/27-21-2) o usvajanju izmjena i dopuna Programa dodjele državnih potpora sektoru mora, prometa, prometne infrastrukture i povezanim djelatnostima u aktualnoj pandemiji COVID-a 19.

Temeljem navedenih Odluka, Hrvatska agencija za malo gospodarstvo, inovacije i investicije, u suradnji s Ministarstvom mora, prometa i infrastrukture kao nositeljem Programa, u razdoblju od 1. siječnja 2021. godine do 30. lipnja 2021. godine izdala je ukupno trideset i šest jamstava u ukupnom iznosu od 80.462.553,41 kuna.

Na sjednici održanoj dana 4. veljače 2021. godine Vlada Republike Hrvatske donijela je Odluku (Klasa: 022-03/21-04/17, Urbroj: 50301-05/31-21-3) o usvajanju Programa dodjele državnih potpora sektoru turizma i sporta u aktualnoj pandemiji COVID-a 19. Temeljem navedene Odluke, Hrvatska agencija za malo gospodarstvo, inovacije i investicije te Hrvatska banka za obnovu i razvitak, u suradnji s Ministarstvom turizma i sporta kao nositeljem Programa, su u razdoblju od 1. siječnja 2021. godine do 30. lipnja 2021. godine izdali ukupno osamdeset i pet jamstava u ukupnom iznosu od 85.078.785,89 kuna.

***ZAJMOVI UZ DRŽAVNO JAMSTVO***

Zajmovi međunarodnih financijskih institucija za koje jamči Republika Hrvatska (obveze nisu protestirane i nisu preuzete zakonima, nego je riječ o potencijalnim obvezama za Republiku Hrvatsku, koje se evidentiraju vanbilačno):

1. zajam Međunarodne banke za obnovu i razvoj (IBRD) br. 92330-HR (200 milijuna eura), za Projekt pomoći poduzećima u osiguravanju likvidnosti u Hrvatskoj; korisnik: Hrvatska banka za obnovu i razvitak (HBOR); prvi obrok glavnice dospijeva na naplatu 15.03.2026., a posljednji 15.03.2036.; zajam je ugovoren uz promjenjivu kamatnu stopu (6 mjesečni EURIBOR + promjenjiva kamatna marža)

***PROTESTIRANA JAMSTVA***

U državnom proračunu za 2021. godinu jamstvena pričuva planirana je u iznosu od 300.000.000,00 kuna.

U razdoblju od 1. siječnja do 30. lipnja 2021. godine na ime protestiranih jamstava izvršena su plaćanja na teret jamstvene pričuve u iznosu od 68.961.164,08 kuna.

Plaćanja se odnose na izmirenje kreditnih obveza društva HŽ Infrastruktura d.o.o. u iznosu od 53.520.018,48 kuna (od čega se iznos od 42.479.177,12 kuna odnosi na glavnicu te iznos od 11.040.841,36 kuna na redovnu kamatu) te na izmirenje kreditnih obveza društva HŽ Cargo d.o.o. u iznosu od 15.441.145,60 kuna (od čega se iznos od 12.499.999,98 kuna odnosi na glavnicu te iznos od 2.941.145,62 kuna na redovnu kamatu).

Na ime potraživanja za protestirana i plaćena državna jamstva, u prvom polugodištu 2021. godine izvršen je povrat sredstava u Državni proračun u iznosu od 108.701.304,65 kuna i stečena je imovina u iznosu od 172.015.868,86 kuna.

Društvo Đuro Đaković Specijalna vozila d.d. izvršilo je povrat sredstava u Državni proračun u iznosu od 23.493,16 kuna na ime protestiranog državnog jamstva.

U stečajnom postupku društva Laurus d.d. u stečaju naplaćen je iznos od 363.349,17 kuna te u stečajnom postupku društva Jadrankamen d.d. u stečaju (kao založnog dužnika) iznos od 1.046.400,00 kuna koji se odnosi na razlučno pravo Ministarstva financija kao stečajnog vjerovnika u stečajnom postupku društva Hoteli Novi d.d. u stečaju.

U predstečajnom postupku društva Alpha Adriatic d.d. (ranije Uljanik plovidba d.d.) naplaćen je iznos od 78.725.864,64 kuna, dok je blokadom računa društva Olma d.d. naplaćen iznos od 649.021,41 kuna.

U stečajnom postupku društva Uljanik d.d. u stečaju Ministarstvo financija je izvršilo prijeboj svoje tražbine s osnove protestiranih i plaćenih državnih jamstava priznate u stečajnom postupku sa protutražbinom Uljanika d.d. u stečaju po osnovu cijene u visini utvrđene vrijednosti broda u gradnji Uljanik 531 u iznosu od 72.374.569,20 kuna.

Ministarstvo financija zaključilo je s društvom Uljanik Brodogradilište d.d. u stečaju Ugovor o unovčenju pokretnina opterećenih razlučnim pravom. Navedenim Ugovorom izvršen je prijeboj tražbine Ministarstva financija na ime plaćenih državnih jamstava sa protutražbinom Uljanik Brodogradilišta d.d. u stečaju po osnovi utvrđene vrijednosti pokretnina u iznosu od 102.721.000,00 kuna, od čega se iznos od 82.400.336,38 kuna odnosi na protestirano državno jamstvo, iznos od 17.240.963,28 kuna na obračunatu zateznu kamatu te iznos od 3.079.700,34 kuna na potraživanje na ime provizije za izdana državna jamstva.

Iz kupovnine ostvarene unovčenjem nekretnina u vlasništvu založnog dužnika društva Uljanik proizvodnja opreme d.d. u stečaju, Istarska kredita banka Umag d.d. uplatila je u korist Državnog proračuna iznos od 27.632.405,17 kuna, na ime regresnog prava temeljem protestiranog i plaćenog državnog jamstva izdanog Istarskoj kreditnoj banci Umag d.d. za kreditno zaduženje društva Uljanik brodogradilište d.d. u stečaju za gradnju broda Punta.

Temeljem Ugovora o obavljanju bankarskih poslova i usluga od 31. prosinca 2002. godine zaključenog između Ministarstva financija i Privredne banke Zagreb d.d., Privredna banka Zagreb d.d. u ime i za račun Ministarstva financija obavlja bankarske poslove i usluge u svezi s naplatom kredita Županjske banke d.d. u stečaju (PLASMANI ŽUBA-BLB i HYPO). Sukladno navedenom Ugovoru i temeljem Odluke Vlade Republike Hrvatske o izmjenama uvjeta kredita odobrenih od strane Ministarstva poljoprivrede (Narodne novine broj 105/04, 98/05, 108/10, 79/15 i 55/19), Privredna banka Zagreb d.d. uplatila je u korist Državnog proračuna iznos od 260.771,10 kuna te je provela otpise potraživanja u iznosu od 2.831.921,54 kuna.